Donald Trump har lite støtte fra norske politikere, men det finnes ett unntak.

Alle de amerikanske presidentkandidatene har sine tilhengere på Stortinget. Alle unntatt én: Donald Trump (69).

– Nå som republikanerne har stilt opp et skrekkabinett av kandidater, så har de fått en gammel republikaner som meg til å gå over til demokratene, og jeg må si at Hillary Clinton er min kandidat, sier Heidi Nordby Lunde (H) til TV 2.

Trump får enorm medieoppmerksomhet for sine mange utspill og konflikter.

Blant det mest kontroversielle er det at han vil nekte muslimer adgang til USA, og han vil bygge en mur mot grensen til Mexico og la meksikanerne betale for den.

Bekymring

Stortingsrepresentant Ulf Leirstein (Frp) tror Trump kommer til å vise andre takter om han blir USAs neste president.

– Han har virket veldig rabiat nå i valgkampen, og har tydeligvis skåret godt på det. Jeg tror han kommer til å ikke være fullt så rabiat i presidentstolen, sier Leirstein til TV 2.

Kunnskapsminister Torbjørn Røe Isaksen (H) er bekymret for den uroen som ligger rundt Trump.

– Ustabilitet og usikkerhet rundt verdens mektigste land. Det er få ting som er farligere enn det, sier Isaksen.

Trump-frykt

På Stortinget er generelt frykten for Donald Trump stor.

– Jeg tror det er best både for amerikanerne og oss andre at han ikke blir valgt, sier Trond Giske (Ap).

– Jeg heier på Hillary, sier Jonas Gahr Støre.

Dette synet deler ikke Ulf Leirstein:

– Alt er bedre enn Hillary Clinton, etter min oppfatning. Selv Donald Trump.